Kādreizējais Anglijas valstsvienības uzbrucējs Emīls Heskijs intervijā aizstāvējis Jamaikas sprinteri Useinu Boltu par vēlmi pievērsties futbolista karjerai.
32 gadus vecais Bolts augusta beigās pievienojās Austrālijas klubam "Central Coast Mariners", kurā aizvadīs sešu nedēļu ilgu pārbaudes laiku. Pēc tam tiks lemts par bijušā sprintera lietderību.
"Ja es būtu sprinteris un tik ātri kustētos, es arī pamēģinātu kļūt par futbolistu. Viņš ir fenomenāls sportists, vai ne? Ja viņš vēlas spēlēt futbolu un ir pieņemamā līmenī, domāju, ka viņš to var darīt. Tā ir lieliska iespēja gan Boltam, gan visai līgai," sacīja Heskijs.
Karjeras spilgtākos gadus Heskijs pavadīja "Liverpool" un Lesteras "City" komandās. Labākajā no sezonām Heskijs guva 14 vārtus Premjerlīgā. Tikmēr Anglijas izlasē uzbrucējam 62 spēlēs septiņi rezultatīvi sitieni. Divus sezonas 40 gadus vecais Heskijs pavadīja Austrālijā, no 2012. līdz 2014. gadam pārstāvot Ņūkāslas "Jets".
"Es izbaudīju laiku Austrālijā. Tiku pie lieliskām atmiņām, esot kopā ar cilvēkiem, kuri mīl futbolu. Kāpēc gan nemēģināt? Kā jau teicu – tas līgas profilam nāktu tikai par labu. Domāju, ka jau šobrīd Bolts futbolam piesaistījis daudz skatītāju. Par viņu interesējas gandrīz visa pasaule," uzsvēra bijušais Anglijas izlases uzbrucējs.
"Central Coast Mariners" pārstāv Austrālijas spēcīgāko līgu jeb A līgu. Iepriekšējā sezonā desmit vienību konkurencē ar 20 punktiem tā ierindojās pēdējā vietā, bet Bolts sava jaunā kluba rindās pagaidām aizvadījis tikai vienu maču, pārbaudes mačā nākot laukumā uz maiņu otrajā puslaikā.